Serenada de ierru

Istasera un’organittu
sonat in sa contonada;
est una notte isteddada
d’ennalzu seriu e frittu.

Cal’est s’amore lontanu
chi m’amentat custu sonu?
De chi’ est custu regionu
antigu dulche e galanu?
Bessit dae Campidanu
falat dae Logudoro?
Non isco. Intantu su coro
iscultat sa serenada.

Istasera un’organittu
sonat in sa cantonada;
est una notte isteddada
d’ennalzu seriu e frittu.

Sos montes sunt ispozados
falat bianca s’iddia;
e paret cust’armonia
boghes d’amores passados;
de coros iscunfortados
in troppu mala fortuna
chi dimandana ness’una
die felice e pasada.

Istasera un’organittu
sonat in sa cantonada;
est una notte isteddada
d’ennalzu seriu e frittu.

In altu tantas istellas
sunt che ogios lagrimosos
de amantes dolorosos
chi braman dies prus bellas.
In sas iscuras carrelas
non s’intendet unu passu;
e pius mannu est s’ispassu,
pius cara sa sonada.

Istasera un’organittu
sonat in sa cantonada;
est una notte isteddada
d’ennalzu seriu e frittu.

Cantan forsis de fulana
cudda bellesa divina?…
Una povera ighina
mesu ezza e pagu sana
issa puru a sa fentana
s’accerat pro iscultare.
No est pro innamorare,
ma iscultat incantada.

Istasera un’organittu
sonat in sa cantonada;
est una notte isteddada
d’ennalzu seriu e frittu.

Ind’un’atera istagione,
cantaiant pr’issa puru
a facca a su ezzu muru
sutta su ezzu balcone,
calchi festosa canzone
calchi mutu fentomadu.
Ma tottu cussu est passadu,
nè tenet pius torrada.

Istasera un’organittu
sonat in sa cantonada
est una notte isteddada
d’ennalzu seriu e frittu.